Tadbirkorlik va shaharsozlik faoliyatini amalga oshirish uchun yer uchastkalarini doimiy foydalanishga berishning zamonaviy va shaffof mexanizmlarini joriy etish chora-tadbirlari to‘g‘risida

O‘zbekiston Respublikasi Prezidentining “Tadbirkorlik va shaharsozlik faoliyatini amalga oshirish uchun yer uchastkalarini doimiy foydalanishga berish tartibini tubdan takomillashtirish chora-tadbirlari to‘g‘risida” 2018-yil 20-apreldagi PQ-3677-son qarori va 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasi dasturini “Faol tadbirkorlik, innovatsion g‘oyalar va texnologiyalarni qo‘llab-quvvatlash yili”da amalga oshirish bo‘yicha Davlat dasturini bajarish yuzasidan Vazirlar Mahkamasi qaror qiladi: 
 1. O‘zbekiston Respublikasi Prezidentining “Tadbirkorlik va shaharsozlik faoliyatini amalga oshirish uchun yer uchastkalarini doimiy foydalanishga berish tartibini tubdan takomillashtirish chora-tadbirlari to‘g‘risida” 2018-yil 20-apreldagi PQ-3677-son qaroriga muvofiq 2018-yil 1-iyuldan boshlab shunday tartib o‘rnatiladiki, unga ko‘ra:
 yuridik va jismoniy shaxslarga tadbirkorlik va shaharsozlik faoliyatini amalga oshirish uchun yer uchastkalarini doimiy foydalanishga berish “E-IJRO AUKSION” yagona elektron savdo maydonchasida elektron auksion orqali amalga oshirilishi; 
 yer uchastkalarini berish bo‘yicha materiallarni yig‘ish, ko‘rib chiqish va vakolatli organlar hamda tashkilotlar bilan kelishish zamonaviy axborot-kommunikatsiya texnologiyalaridan foydalangan holda faqat elektron shaklda amalga oshirilishi ma’lumot uchun qabul qilinsin. 
 2. Tadbirkorlik va shaharsozlik faoliyatini amalga oshirish uchun yer uchastkalarini elektron auksion orqali doimiy foydalanishga berish tartibi to‘g‘risidagi nizom 1-ilovaga muvofiq tasdiqlansin. 
 3. Belgilansinki:
 bo‘sh yer uchastkalarining ro‘yxati keyinchalik ularni tadbirkorlik va shaharsozlik faoliyatini amalga oshirish uchun doimiy foydalanishga berish uchun yer tuzish va ko‘chmas mulk kadastri davlat korxonalarining tuman (shahar) filiallari tomonidan tuziladi; 
 yer uchastkalarini berish bo‘yicha materiallarni to‘plash, ko‘rib chiqish va vakolatli organlar hamda tashkilotlar bilan kelishish “YERELEKTRON” avtomatlashtirilgan axborot tizimi (keyingi o‘rinlarda “YERELEKTRON” AAT deb ataladi) orqali elektron shaklda amalga oshiriladi;
 “YERELEKTRON” AATni yaratish ishlari O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasining Yer munosabatlari va davlat kadastrlarini rivojlantirish jamg‘armasi mablag‘lari hisobidan moliyalashtiriladi; 
 O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi (keyingi o‘rinlarda “Davyergeodezkadastr” qo‘mitasi deb ataladi) “YERELEKTRON” AAT operatori hisoblanadi;
 “E-IJRO AUKSION”ning yagona elektron savdo maydonchasida o‘tkaziladigan elektron auksionlarda yer uchastkalaridan doimiy foydalanish huquqi O‘zbekiston Respublikasi Bosh prokuraturasi huzuridagi Majburiy ijro byurosi qoshidagi “Elektron onlayn-auksionlarni tashkil etish markazi” davlat unitar korxonasi tomonidan amalga oshiradi; 
 elektron auksionga qo‘yiladigan bo‘sh yer uchastkalarining ro‘yxati tumanlar (shaharlar) hokimliklari tomonidan tasdiqlanadi;
 yer uchastkalari ro‘yxatlarini o‘z vaqtida shakllantirish va tasdiqlash hamda ularni elektron auksionga qo‘yishni muvofiqlashtirish Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan ta’minlanadi;
 tadbirkorlik va shaharsozlik faoliyatini amalga oshirish uchun yer uchastkalarini doimiy foydalanishga ajratish to‘g‘risida elektron auksion natijalari asosida qabul qilingan qarorlarning bekor qilinishiga yo‘l qo‘yilmaydi, elektron auksion g‘oliblari tomonidan qabul qilingan majburiyatlarga rioya etmaslik va yer uchastkalarining davlat hamda jamoat ehtiyojlari uchun belgilangan tartibda olib qo‘yilishi bundan mustasno.
 4. Yer uchastkalarini berish bo‘yicha materiallarni to‘plash, ko‘rib chiqish va vakolatli organlar hamda tashkilotlar bilan kelishishda “YERELEKTRON” AAT bilan parallel ravishda O‘zbekiston Respublikasi Axborot texnologiyalar va kommunikatsiyalarini rivojlantirish vazirligi DUKning “Unicon.uz” “E-XAT” yagona xavfsiz elektron pochtasidan foydalanishga 2018-yilning 1-noyabrigacha ruxsat berilsin.
 5. “YERELEKTRON” avtomatlashtirilgan axborot tizimiga ulanadigan vazirliklar, idoralar va tashkilotlar ro‘yxati 2-ilovaga muvofiq tasdiqlansin.
 Ushbu qarorga 2-ilovada qayd etilgan vazirliklar, idoralar va tashkilotlar O‘zbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda 2018-yil 30-iyungacha bo‘lgan muddatda Internet tarmog‘iga ulanganlik hamda “YERELEKTRON” AATga ulanish imkonini beradigan kompyuter va boshqa texnologik uskunalar bilan jihozlanish holatini xatlovdan o‘tkazsin. 
 6. “Davyergeodezkadastr” qo‘mitasi O‘zbekiston Respublikasi Moliya vazirligi bilan kelishgan holda, xatlov natijalari bo‘yicha tegishli kompyuter va boshqa texnologik uskunalarni sotib olish va ushbu qarorga 2-ilovada ko‘rsatilgan vazirliklar, idoralar va tashkilotlarning tuman (shahar) bo‘linmalarini Internet tarmog‘iga ulash sarf-xarajatlarini quyidagilar hisobidan moliyalashtirish manbalarini belgilash bo‘yicha asoslangan takliflarni 2018-yil 5-iyuligacha bo‘lgan muddatda Vazirlar Mahkamasiga kiritsin;
 ushbu tashkilotlarning budjetdan tashqari va o‘z mablag‘lari;
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligining Axborot-kommunikatsiya texnologiyalarini rivojlantirish jamg‘armasining mablag‘lari (yuqorida qayd qilingan tashkilotlar budjetdan tashqari va o‘z mablag‘larining yetishmayotgan qismida).
 7. “Davyergeodezkadastr” qo‘mitasi, O‘zbekiston Respublikasi Qurilish vazirligi va hududiy bo‘linmalari bo‘sh yer uchastkalari ro‘yxatini kelishish hamda ular bo‘yicha xulosalar berishda ishtirok etadigan boshqa vazirlik hamda idoralarga eng yaxshi takliflarni tanlash asosida yetkazib beruvchilar yoki ishlab chiqaruvchilar bilan to‘g‘ridan to‘g‘ri shartnomalar bo‘yicha tegishli kompyuter va boshqa texnologik uskunalarni xarid qilishga ruxsat etilsin. 
 8. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari “Davyergeodezkadastr” qo‘mitasi va Qurilish vazirligi bilan birgalikda 2018-yil 1-iyulgacha bo‘lgan muddatda yer resurslaridan foydalanishni puxta tahlil qilish natijalari bo‘yicha foydalanilmayotgan yerlar aniqlanishini va keyinchalik ularning bo‘sh yer uchastkalari ro‘yxatiga kiritilishini ta’minlasin.
 9. “Davyergeodezkadastr” qo‘mitasi va Qurilish vazirligi, O‘zbekiston Respublikasi Savdo-sanoat palatasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda:
 vakolatli tashkilotlarning mutaxassislari uchun “YERELEKTRON” AATdan foydalanish tartibini tushuntirish bo‘yicha har yili seminar-treninglar tashkil etilishi va o‘tkazilishini;
 fuqarolar va tadbirkorlik subyektlarining ushbu qarorning mohiyati hamda ahamiyati to‘g‘risida xabardorligini oshirish uchun ommaviy axborot vositalarida keng ko‘lamli tushuntirish ishlari olib borilishini ta’minlasin. 
 10. “Davyergeodezkadastr” qo‘mitasi, O‘zbekiston Respublikasi Qurilish vazirligi manfaatdor boshqa vazirlik va idoralar bilan birgalikda:
 a) O‘zbekiston Respublikasi Vazirlar Mahkamasiga ikki oy muddatda:
 O‘zbekiston Respublikasi Prezidenti, Vazirlar Mahkamasi, Qoraqalpog‘iston Respublikasi Vazirlar Kengashi, viloyatlar, tuman va shaharlar hokimliklarining qarorlarida nazarda tutilgan davlat hamda jamoat ehtiyojlari uchun yer uchastkalari berish tartibi to‘g‘risidagi nizomni;
 Yakka tartibda uy-joy qurish uchun yer uchastkalari berish tartibi to‘g‘risidagi nizomni kiritsin;
 b) o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 
 11. O‘zbekiston Respublikasi Hukumatining 3-ilovaga muvofiq ayrim qarorlari 2018-yil 1-iyuldan boshlab o‘z kuchini yo‘qotgan deb hisoblansin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, Bosh vazir o‘rinbosari Z.T. Mirzayev va O‘zbekiston Respublikasi yer resurslari, geodeziya, kartografiya va davlat kadastri davlat qo‘mitasi raisi A.X. Abdullayev zimmasiga yuklansin. 
 1. Ushbu Nizom tadbirkorlik va shaharsozlik faoliyatini amalga oshirish uchun yer uchastkalarini elektron auksion orqali doimiy foydalanishga berish tartibini belgilaydi. 
 2. Ushbu Nizom talablari:
 a) O‘zbekiston Respublikasi Prezidentining “2017 — 2021-yillarda qishloq joylarda yangilangan namunaviy loyihalar bo‘yicha arzon uy-joylar qurish dasturi to‘g‘risida” 2016-yil 21-oktabrdagi PQ-2639-son qaroriga muvofiq namunaviy loyihalar asosida yakka tartibdagi uy-joylar qurilayotgan massivlarga:
 b) quyidagilar uchun mo‘ljallangan yer uchastkalari berilgan holatlarda:
 O‘zbekiston Respublikasi Prezidenti, Vazirlar Mahkamasi, Qoraqalpog‘iston Respublikasi Vazirlar Kengashi, viloyatlar, tumanlar va shaharlar hokimliklarining qarorlarida nazarda tutilgan davlat hamda jamoat ehtiyojlari uchun yer uchastkalarini berish tartibiga binoan barpo etilayotgan muayyan turdagi obyektlarni qurishga;
 davlat va jamoat ehtiyojlari uchun yer uchastkalari belgilangan tartibda olib qo‘yilgan jismoniy va yuridik shaxslarga;
 Vazirlar Mahkamasining “O‘zbekiston Respublikasi Prezidentining “Erkin iqtisodiy zonalar va kichik sanoat zonalari faoliyati samaradorligini oshirish borasidagi qo‘shimcha chora-tadbirlar to‘g‘risida” 2017-yil 25-oktabrdagi PQ-3356-son qarorini amalga oshirish chora-tadbirlari to‘g‘risida” 2018-yil 16-yanvardagi 29-son qaroriga muvofiq erkin iqtisodiy va kichik sanoat zonalari hududidagi investitsiya loyihalarini amalga oshirishga;
 davlat-xususiy sheriklik loyihalarini amalga oshirishga;
 davlat ulushi 100 foiz bo‘lgan aksiyadorlik jamiyatlariga. 
 v) O‘zbekiston Respublikasi Vazirlar Mahkamasi bilan kelishgan holda O‘zbekiston Respublikasi Iqtisodiyot va sanoat vazirligi tomonidan aniqlangan ijtimoiy-iqtisodiy rivojlanishda orqada qolayotgan tumanlar va shaharlarda yer uchastkalari ajratishda tatbiq etilmaydi.
 g) O‘zbekiston Respublikasi Turizmni rivojlantirish davlat qo‘mitasining iltimosnomasiga ko‘ra 80 — 100 metr kvadrat o‘lchamda namunaviy loyihalar bo‘yicha, shu jumladan, tarmoqli zamonaviy sanitariya-gigiyena uzellarini qurish uchun tadbirkorlik subyektlariga beriladigan yer uchastkalariga.
 3. Ushbu Nizomda quyidagi asosiy tushunchalardan foydalaniladi:
 “YERELEKTRON” avtomatlashtirilgan axborot tizimi (keyingi o‘rinlarda “YERELEKTRON” AAT deb ataladi) — yer uchastkalari berish bo‘yicha materiallarni to‘plash, ko‘rib chiqish va vakolatli organlar va tashkilotlar bilan kelishish tartibotlarini amalga oshirish uchun avtomatlashtirilgan axborot tizimi; 
 yer uchastkasining minimal qiymati — yer uchastkasini auksionga qo‘yish uchun undan doimiy foydalanish huquqining qiymati;
 “E-IJRO AUKSION” yagona elektron savdo maydonchasi (keyingi o‘rinlarda savdo maydonchasi deb ataladi) — auksionlarni tashkil etish va o‘tkazish uchun zarur bo‘lgan axborotni kiritish, saqlash va qayta ishlash, shuningdek, manfaatdor shaxslarning elektron auksionlar jarayonlaridan operator veb-portali orqali bevosita foydalanish imkoniyatini ta’minlaydigan axborot tizimi;
 operator — O‘zbekiston Respublikasi Bosh prokuraturasi huzuridagi Majburiy ijro byurosi qoshidagi savdo maydonchasida auksionlarni tashkil etadigan va o‘tkazadigan “Elektron onlayn-auksionlarni tashkil etish markazi” davlat unitar korxonasi;
 vakolatli organlar va tashkilotlar (keyingi o‘rinlarda vakolatli tashkilotlar deb ataladi) quyidagilar: 
 a) yer uchastkasini tanlash bo‘yicha xulosa beradigan:
 tuman (shahar) yer resurslari va davlat kadastri bo‘limlari, Toshkent shahrida Yer resurslari va davlat kadastri boshqarmasi;
 tuman (shahar) ichki ishlar boshqarmasining (bo‘limining) yong‘in xavfsizligi bo‘limlari, Toshkent shahrida — Toshkent shahar Ichki ishlar bosh boshqarmasi Yong‘in xavfsizligi boshqarmasi;
 tuman (shahar) davlat sanitariya-epidemiologiya nazorati markazlari, Toshkent shahrida — Davlat sanitariya-epidemiologiya nazorati markazi;
 tuman (shahar) davlat soliq inspeksiyalari;
 O‘zbekiston Respublikasi Geologiya va mineral resurslar davlat qo‘mitasi;
 Qoraqalpog‘iston Respublikasi ekologiya va atrof-muhitni muhofaza qilish qo‘mitasi, viloyatlar va Toshkent shahar ekologiya va atrof-muhitni muhofaza qilish boshqarmalari;
 b) yer uchastkasini tanlash materiallarini kelishadigan:
 tuman (shahar) qishloq xo‘jaligi bo‘limlari;
 O‘zbekiston Respublikasi Madaniyat vazirligining Madaniy meros obyektlarini muhofaza qilish va ulardan foydalanish ilmiy ishlab-chiqarish bosh boshqarmasining hududlararo (hududiy) davlat inspeksiyalari;
 tegishli hududlar va inshootlaridan rejim asosida foydalanadigan hamda ularni ekspluatatsiya qiladigan tashkilotlar;
 O‘zbekiston Respublikasi Ichki ishlar vazirligi Yo‘l harakati xavfsizligi davlat xizmatining hududiy organlari;
 auksion ishtirokchisi — auksionda ishtirok etish uchun buyurtmanoma bergan va unda ishtirok etishga ruxsat etilgan jismoniy yoki yuridik shaxs;
 elektron auksion (keyingi o‘rinlarda auksion deb ataladi) — savdo maydonchasi orqali yer uchkastkasidan doimiy foydalanish huquqi realizatsiya qilinadigan auksion.
 4. Bo‘sh yer uchastkalari tadbirkorlik va shaharsozlik faoliyatini amalga oshirish uchun auksion orqali doimiy foydalanishga ushbu Nizomga 1-ilovaga muvofiq sxemasi bo‘yicha beriladi. 
 5. O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasining (keyingi o‘rinlarda “Davyergeodezkadastr” qo‘mitasi deb ataladi) organlari bo‘sh yer uchastkalarining ro‘yxatini tuzadi va yer uchastkasini tanlash materiallarini tayyorlaydi.
 “Davyergeodezkadastr” qo‘mitasi organlarining yer uchastkasini tanlash materiallarini tayyorlash, shu jumladan yer uchastkasining topografik xaritasini tayyorlash hamda yer uchastkasi chegaralarini naturada belgilash ishlarining qiymati quyidagi miqdorlarda belgilanadi:
 yer uchastkasi maydoni 0,01 gektar bo‘lganda, eng kam ish haqining ikki baravari;
 yer uchastkasi maydoni 0,01 gektardan 0,05 gektargacha bo‘lganda, eng kam ish haqining uch baravari;
 yer uchastkasi maydoni 0,05 gektardan 0,1 gektargacha bo‘lganda, eng kam ish haqining to‘rt baravari;
 yer uchastkasi maydoni 0,1 va undan ko‘p gektar bo‘lganda, eng kam ish haqining besh baravari miqdorida.
 Yer uchastkasini tanlash materialarini tayyorlash ishlarining ushbu band bilan belgilangan qiymati auksionda yer uchastkasidan doimiy foydalanish huquqining ushbu Nizomning 87-bandida belgilangan tartibda realizatsiya qilishdan tushadigan mablag‘lar hisobidan qoplanadi.
 6. Tumanlar (shaharlar) hokimliklarining taqdimnomasiga ko‘ra, vakolatli organlar yer uchastkasini tanlash materiallarini “YERELEKTRON” AAT orqali faqat elektron shaklda kelishadi va ular bo‘yicha xulosalar beradi. 
 Vakolatli organlar tomonidan yer uchastkasini tanlash materillarini kelishish va (yoki) ular bo‘yicha xulosalar berish, shu jumladan O‘zbekiston Respublikasi Ekologiya va atrof-muhitni muhofaza qilish qo‘mitasi organlarining ekologik ekspertizadan o‘tkaziladigan obyektlarni qurishga yer uchastkasini tanlash materiallari bo‘yicha xulosa berishi uchun to‘lov undirilmaydi.
 7. Yer uchastkasidan doimiy foydalanish huquqi tumanlar (shaharlar) hokimliklarining “YERELEKTRON” AAT orqali berilgan buyurtmanomalari bo‘yicha operator tomonidan auksionga qo‘yiladi.
 Operator operator va tegishli tuman (shahar) hokimligi o‘rtasida tuzilgan shartnomaga muvofiq auksionni tashkil etish xizmatlarini ko‘rsatadi.
 Auksionni tashkil etish shartnomasining namunaviy shakli O‘zbekiston Respublikasi Bosh prokuraturasi huzuridagi Majburiy ijro byurosi tomonidan tasdiqlanadi.
 Yer uchastkasidan doimiy foydalanish huquqi auksionga ushbu Nizomga muvofiq yer uchastkasini tanlash materiallarini vakolatli tashkilotlar bilan kelishuvga asosan har bir yer uchastkasi bo‘yicha alohida qo‘yiladi. 
 8. Yer tuzish va ko‘chmas mulk kadastri davlat korxonasining tuman (shahar) filiallari yerlarni xatlovdan o‘tkazish natijalariga ko‘ra, bo‘sh yer uchastkalari ro‘yxatini tuzadi va har oyning birinchi sanasigacha “YERELEKTRON” AAT orqali tumanlar (shaharlar) hokimliklariga har oyda yuboradi.
 9. Har bir yer uchastkasi bo‘yicha ro‘yxatga quyidagilar ilova qilinadi:
 yer uchastkasi, jumladan, maydoni (gektarda), yer uchastkasining yer fondi toifasi, mavjud majburiyatlar, qaysi maqsadda mo‘ljallanayotganligi, ball bonitet va boshqalar haqida qisqacha ma’lumot;
 yer uchastkasini topografik xaritada (koordinatali nuqtalari bilan), bunday xarita bo‘lmagan taqdirda — Google xaritada yer uchastkasining chegaralari va manzillarini (aholi punkti va ko‘chalar, ko‘cha bo‘lmaganda esa mavjud obyektdan metr hisobidagi masofa ko‘rsatiladi) M 1:500 dan M 1:1000 cha bo‘lgan kattalikda ko‘rsatilgan holda joylashtirish rejasi;
 chegaradosh yer uchastkalaridan foydalanish turlari ko‘rsatilgan vaziyat bilan bog‘liq sxema;
 yer uchastkasining kamida ikki tomondan o‘rab turgan obyektlar bilan fotosurati (15x20 sm).
 Har bir yer uchastkasiga o‘ziga xos raqam beriladi. 
 10. Ro‘yxatga ilovalarda ushbu Nizomning 9-bandida qayd etilgan barcha materiallar mavjud bo‘lmasa yoki ular tegishli sifatda (boshqa kattalikda, noaniq tasvirda) taqdim etilmasa, tuman (shahar) hokimligi yer tuzish va ko‘chmas mulk kadastri davlat korxonasining tuman (shahar) filialiga kelgusi ish kunidan kechiktirmasdan tegishli yer uchastkasiga oid materiallarni bartaraf etilishi lozim bo‘lgan kamchiliklarni ko‘rsatilgan holda, qayta tayyorlash uchun elektron shaklda yuboradi. 
 Yer tuzish va ko‘chmas mulk kadastri davlat korxonasining tuman (shahar) filiali tuman (shahar) hokimligi ko‘rsatgan barcha kamchiliklarni besh ish kunida bartaraf etadi va materiallarni tuman (shahar) hokimligiga “YERELEKTRON” AAT orqali takroran yuboradi.
 11. Tuman (shahar) hokimligi ushbu Nizomning 9-bandida nazarda tutilgan barcha materiallar bilan birga ro‘yxatni olgandan so‘ng besh ish kunida yer uchastkalaridan maqsadli foydalanishni belgilaydi va ular bo‘yicha materiallarni ushbu Nizomning 13-14 bandlariga binoan hududiy arxitektura-shaharsozlik kengashining xulosasini yoki qarorini olish uchun tuman (shahar) qurilish bo‘limiga, Toshkent shahar qurilish Bosh boshqarmasiga yuboradi, ushbu Nizomning 12-bandida qayd etilgan holatlar bundan mustasno. 
 12. Ro‘yxatga kiritilgan ayrim bo‘sh yer uchastkalari tuman (shahar) hokimligi tomonidan ulardan maqsadli foydalanishdan kelib chiqqan holda bo‘linishi mumkin. 
 Bunda tuman (shahar) hokimligi yer uchastkalari ro‘yxati olingandan so‘ng uch ish kuni mobaynida yer uchastkasini bo‘ladi va materiallarni yer tuzish va ko‘chmas mulk kadastri davlat korxonasining tuman (shahar) filialiga bo‘lingan yer uchastkalari bo‘yicha ushbu Nizomning 9-bandida nazarda tutilgan yangi materiallarni tayyorlash uchun yuboradi.
 Yer tuzish va ko‘chmas mulk kadastri davlat korxonasining tuman (shahar) filiali ikki ish kuni davomida bo‘lingan yer uchastkalari bo‘yicha yangi materiallarni tayyorlaydi, bo‘lingan yer uchastkalariga o‘ziga xos raqamlar beradi va materiallarni tuman (shahar) hokimligiga yuboradi. 
 Tuman (shahar) hokimligi bo‘lingan yer uchastkalari bo‘yicha materiallarni olgandan so‘ng keyingi kundan kechiktirmasdan ularni ushbu Nizomning 13-14-bandlariga muvofiq hududiy arxitektura-shaharsozlik kengashining xulosasini yoki qarorini olish uchun tuman (shahar) qurilish bo‘limi (boshqarmasi)ga yuboradi.
 13. Shaharsozlik hujjati mavjud bo‘lgan taqdirda tuman (shahar) qurilish bo‘limi, Toshkent shahar qurilish Bosh boshqarmasi uch ish kuni davomida har bir yer uchastkasi bo‘yicha xulosa tuzadi va uni tuman (shahar) hokimligiga yuboradi.
 Xulosada shaharsozlik normalari va qoidalariga rioya etish talablari bayon etiladi.
 14. Shaharsozlik hujjatlari mavjud bo‘lmagan taqdirda tuman (shahar) qurilish bo‘limi tuman (shahar) hokimligidan materiallarni olgandan so‘ng kelgusi ish kunidan kechiktirmasdan ularni Qoraqalpog‘iston Respublikasi Qurilish vazirligi, viloyatlar qurilish bosh boshqarmasiga hududiy arxitektura shaharsozlik kengashida (keyingi o‘rinlarda kengash deb ataladi) ko‘rib chiqish uchun yuboradi. 
 Kengash besh ish kunidan kechiktirmasdan navbatdagi majlisda har bir yer uchastkasi bo‘yicha materiallarni ko‘rib chiqadi.
 Kengash qarori (majlis bayoni) u qabul qilingandan so‘ng keyingi kundan kechiktirmasdan tuman (shahar) qurilish bo‘limiga, Toshkent shahar qurilish Bosh boshqarmasiga yuboriladi va u shu kuni kengash qarori bilan tuman (shahar) hokimligiga yuboradi.
 15. Tuman (shahar) qurilish bo‘limining, Toshkent shahar qurilish Bosh boshqarmasining elektron raqamli imzo bilan tasdiqlangan xulosasi va kengash qarori (bayoni) tumanlar (shaharlar) hokimliklariga “YERELEKTRON” AAT orqali elektron shaklda yoki nusxasi ko‘chirilgan shaklda yuboriladi. Bunda xulosa (qaror) ijobiy yoki salbiy sifatida berilishi mumkin.
 Ijobiy xulosada (qarorda) yer uchastkasidan foydalanish huquqi egasiga nisbatan shaharsozlik va boshqa normalar hamda qoidalarga rioya etish talablari bayon etiladi.
 Salbiy xulosada (qarorda) qonunchilikning muayyan normalariga tayangan holda bo‘sh yer uchastkasini ajratish imkoni yo‘qligining asoslangan sabablari ko‘rsatiladi.
 16. Bo‘sh yer uchastkasini tanlash materiallari bo‘yicha kengash xulosasi yoki qarori ushbu Nizomning 13-14-bandlarida belgilangan muddatlarda taqdim etilmagan taqdirda yer uchastkasini tanlash materiallari ma’qullangan hisoblanadi, ular bo‘yicha xulosa va qarorlar esa ijobiy deb topiladi. Bunda tuman (shahar) qurilish bo‘limi, Toshkent shahar qurilish Bosh boshqarmasi va kengash raisi bo‘sh yer uchastkasini tanlash materiallarining o‘z vaqtida ko‘rib chiqilishi uchun, shuningdek, ularning o‘z vaqtida ko‘rib chiqilmasligi uchun shaxsan javob beradi.
 17. Tuman (shahar) qurilish bo‘limi, Toshkent shahar qurilish bosh boshqarmasi salbiy xulosa yoki kengash salbiy qaror chiqargan taqdirda, tuman (shahar) hokimligi bo‘sh yer uchastkasi materiallariga ishlov berish, shu jumladan berilgan xulosaga (kengash qaroriga) muvofiq bo‘sh yer uchastkasidan foydalanish maqsadini o‘zgartirish huquqiga ega. 
 Kengashning berilgan salbiy xulosasi yoki qarorida bo‘sh yer uchastkasidan foydalanish maqsadini o‘zgartirish nazarda tutilgan bo‘lsa, tuman (shahar) hokimligi uch ish kunidan kechiktirmasdan bo‘sh yer uchastkasining belgilangan maqsadini qayta ko‘rib chiqadi va bo‘sh yer uchastkasini tanlash bo‘yicha yangilangan materiallarni ushbu Nizomning 13-14-bandlarida belgilangan tartibda kengashning xulosasi yoki qarorini olish uchun tuman (shahar) qurilish bo‘limiga, Toshkent shahar qurilish Bosh boshqarmasiga takroran yuboradi.
 Agarda, kengashning salbiy xulosasi yoki qarorida bo‘sh yer uchastkasining boshqa parametrlarini (konturni o‘zgartirish, bo‘lish, muhofaza etiladigan hudud va boshqalar) o‘zgartirish to‘g‘risida talablar nazarda tutilgan bo‘lsa, tuman (shahar) hokimligi xulosa yoki qaror olingan kundan keyingi ish kunidan kechiktirmasdan bo‘sh yer uchastkasini tanlash materiallarini yer tuzish va ko‘chmas mulk kadastri davlat korxonasi tuman (shahar) filialiga qayta ishlash uchun yuboradi.
 Yer tuzish va ko‘chmas mulk kadastri davlat korxonasining tuman (shahar) filiali uch ish kuni davomida bo‘sh yer uchastkasini tanlash materialiga ishlov beradi va ularni tuman (shahar) hokimligiga takroran yuboradi. Yer uchastkasini tanlash materiallariga ishlov berish va yangi materiallar tayyorlash ishlari uchun to‘lov undirilmaydi. 
 Qayta ishlagan materiallar olingandan so‘ng keyingi ish kunidan kechiktirmasdan tuman (shahar) hokimligi bo‘sh yer uchastkasini tanlash materiallarini ushbu Nizomning 13-14-bandlarida belgilangan tartibda kengashning xulosasi yoki qarorini olish uchun tuman (shahar) qurilish bo‘limi, Toshkent shahar qurilish bosh boshqarmasiga takroran yuboradi.
 18. Tuman (shahar) hokimligi tuman (shahar) qurilish bo‘limi, Toshkent shahar qurilish Bosh boshqarmasi ijobiy xulosa berganda yoki kengash ijobiy qaror qabul qilgan taqdirda, bo‘sh yer uchastkalari bo‘yicha materiallarni quyidagi vakolatli organlarga yuboradi:
 a) xulosa olish uchun:
 tuman (shahar) yer resurslari va davlat kadastri bo‘limiga, Toshkent shahrida — Yer resurslari va davlat kadastri boshqarmasiga;
 tuman (shahar) ichki ishlar boshqarmasining (bo‘limining) yong‘in xavfsizligi bo‘limiga, Toshkent shahrida — Toshkent shahar Ichki ishlar bosh boshqarmasining yong‘in xavfsizligi boshqarmasiga;
 tuman (shahar) davlat sanitariya-epidemiologiya nazorati markazlariga, Toshkent shahrida — Davlat sanitariya-epidemiologiya nazorati markaziga;
 tuman (shahar) davlat soliq inspeksiyasiga;
 O‘zbekiston Respublikasi Geologiya va mineral resurslar davlat qo‘mitasiga;
 Qoraqalpog‘iston Respublikasi Ekologiya va atrof muhitni muhofaza qilish qo‘mitasiga, viloyatlar va Toshkent shahar ekologiya va atrof muhitni muhofaza qilish boshqarmasiga;
 b) kelishish uchun:
 tuman (shahar) qishloq xo‘jaligi bo‘limlariga;
 O‘zbekiston Respublikasi Madaniyat vazirligining Qoraqalpog‘iston Respublikasi, viloyatlar va Toshkent shahar madaniy meros boshqarmalariga;
 tegishli hududlar va inshootlaridan rejim asosida foydalanadigan hamda ularni ekspluatatsiya qiladigan tashkilotlarga;
 O‘zbekiston Respublikasi Ichki ishlar vazirligi Yo‘l harakati xavfsizligi davlat xizmatining hududiy organlariga.
 Aholi punktlarida obyektlar qurish uchun bo‘sh yer uchastkalarini tanlash materiallari bo‘yicha Davlat sanitariya-epidemiologiya nazorati xizmatining hamda tuman ichki ishlar organlari yong‘in xavfsizligi bo‘limining (boshqarmasining) xulosasini olish talab etilmaydi. Zero, ularning joylashuvi bosh rejasida, shuningdek, batafsil rejalashtirish loyihalarida belgilangan bo‘ladi hamda shaharsozlik hujjati eksplikatsiyasida nazarda tutilgan funksional maqsadiga mos keladi. 
 19. Vakolatli tashkilotlar bo‘sh yer uchastkalari bo‘yicha taqdim etilgan materiallarni besh ish kuni mobaynida kelishadi yoki tegishli xulosalar beradi.
 20. Vakolatli tashkilotlarning xulosalari “YERELEKTRON” AAT orqali vakolatli tashkilotning elektron raqamli imzosi bilan tasdiqlangan holda elektron shaklda yoki nusxasi tumanlar (shaharlar) hokimliklariga yuboriladi.
 Xulosalar ijobiy yoki salbiy bo‘lishi mumkin.
 Ijobiy xulosada yer uchastkasidan foydalanish huquqi egasiga nisbatan shaharsozlik, sanitariya, tabiatni muhofaza qilish, yong‘inga qarshi va boshqa norma hamda qoidalarga rioya etish talablari bayon etiladi.
 Salbiy xulosada qonunchilikning muayyan normalariga tayangan holda bo‘sh yer uchastkasini ajratish imkoni yo‘qligining asoslangan sabablari ko‘rsatiladi.
 Tuman (shahar) davlat soliq inspeksiyasining xulosasi bo‘sh yer uchastkasi joylashgan hudud, uning toifasi, boniteti va boshqa parametrlardan kelib chiqqan holda, qonunchilikda yuridik shaxslar uchun belgilangan yer solig‘i yillik stavkasining hisob-kitobini o‘z ichiga olishi lozim.
 21. “YERELEKTRON” AATda materiallar tegishli yer uchastkasi bo‘yicha vakolatli tashkilotning elektron raqamli imzosi bilan tasdiqlash orqali kelishiladi.
 Kelishuv hech qanday e’tiroz va shartlarsiz amalga oshiriladi. 
 Kelishuv rad etilgan holatda tuman (shahar) hokimligiga “YERELEKTRON” AAT orqali qonunchilikning muayyan normalariga tayangan holda, bo‘sh yer uchastkasini ajratish imkoni yo‘qligining asoslangan sabablari ko‘rsatilgan xat yuboriladi. Kelishuv rad etilgan xat tumanlar (shaharlar) hokimliklariga “YERELEKTRON” AAT orqali vakolatli tashkilotning elektron raqamli imzosi bilan tasdiqlangan elektron shaklda yoki uning ko‘chirilgan nusxasi yuboriladi.
 22. Bo‘sh yer uchastkasini tanlash materiallari kelishilmaganda (yoki kelishishni rad etish taqdim etilmaganda) yoki ular bo‘yicha xulosalar taqdim etilmaganda, ushbu Nizomning 19-bandida belgilangan muddat davomida bo‘sh yer uchastkasini tanlash materiallari kelishilgan, ular yuzasidan xulosalar esa ijobiy hisoblanadi. Vakolatli tashkilotlar rahbarlari tumanlar (shaharlar) hokimlaridan bo‘sh yer uchastkalari bo‘yicha olingan materiallarning o‘z vaqtida ko‘rib chiqilishi hamda o‘z vaqtida ko‘rib chiqilmasligi uchun shaxsan javobgarlik yuklanadi.
 23. Vakolatli organ bilan kelishilmaganda yoki salbiy xulosa olinmaganda, tuman (shahar) hokimligi bo‘sh yer uchastkasini tanlash materialini qayta ishlab, ularni ushbu Nizomning 24-25-bandlarida belgilangan tartibda takroran kelishish (ular bo‘yicha xulosa olish) huquqiga ega. 
 24. Vakolatli tashkilotlar salbiy xulosa bergan taqdirda yoki kelishuvni rad etish to‘g‘risida xat yo‘llagan taqdirda, tuman (shahar) hokimligi vakolatli tashkilotlarning e’tirozlaridan kelib chiqqan holda uch ish kuni davomida bo‘sh yer uchastkasining belgilagan maqsadini va uni tanlash materiallarini qayta ko‘rib chiqib, vakolatli tashkilotlarning xulosa va xatlarini ilova qilgan holda ularni yer tuzish va ko‘chmas mulk kadastri davlat korxonasining tuman (shahar) filialiga qayta ishlash uchun yuboradi. 
 Bunday holatlarda yer tuzish va ko‘chmas mulk kadastri davlat korxonasining tuman (shahar) filiali uch ish kuni davomida bo‘sh yer uchastkasini tanlash materiallarini qayta ishlaydi va tuman (shahar) hokimligiga takroran yuboradi.
 Bo‘sh yer uchastkasini tanlash materiallarini qayta ishlash va yangi materiallar tayyorlash ishlari uchun to‘lov undirilmaydi. 
 25. Tuman (shahar) hokimligi bo‘sh yer uchastkasining belgilangan maqsadi qayta ko‘rib chiqilgandan so‘ng yoki qayta ishlangan materiallar olingach, keyingi ish kunidan kechiktirmasdan bo‘sh yer uchastkasini tanlash materiallarini ushbu Nizomning 11 — 22-bandlarida belgilangan tartibda ko‘rib chiqish uchun vakolatli tashkilotlarga takroran yuboradi. Takroran yuborilgan materiallar ikki ish kunida ko‘rib chiqilishi shart. 
 26. Ushbu Nizomning 28 — 30-bandlariga muvofiq ro‘yxatda nazarda tutilgan bo‘sh yer uchastkasini ajratish to‘g‘risida qaror qabul qilish tuman (shahar) hokimi vakolatiga kirmagan taqdirda tuman (shahar) hokimligi vakolatli tashkilotlarning ijobiy kelishuv yoki ijobiy xulosasi olingandan so‘ng keyingi ish kunidan kechikmasdan Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga yer uchastkasidan doimiy foydalanish huquqini auksionda realizatsiya qilish orqali yer uchastkasi ajratish uchun taqdimnoma yuboradi. 
 27. Taqdimnomaga quyidagilar ilova qilinadi:
 ushbu Nizomning 9-bandida nazarda tutilgan bo‘sh yer uchastkasini tanlash materiallari;
 tuman (shahar) qurilish bo‘limining, Toshkent shahar qurilish bosh boshqarmasi xulosasi yoki kengash qarori;
 vakolatli tashkilotlarning xulosalari va vakolatli tashkilotlar bilan ijobiy kelishuv to‘g‘risidagi axborot.
 Taqdimnoma va unga ilova qilingan hujjatlar “YERELEKTRON” AAT orqali elektron raqamli imzo bilan tasdiqlangan elektron shaklda yoki ularning ko‘chirilgan nusxalari yuboriladi.
 28. Tuman hokimining vakolatiga quyidagi yerlarni ajratish kiradi:
 a) zaxira yerlardan;
 b) bir nafar yerdan foydalanuvchiga quyidagi yerlardan 10 gektargacha yer uchastkasi ajratish kiradi:
 qishloq xo‘jaligi maqsadlari uchun mo‘ljallangan yerlardan, tubdan yaxshilash ishlari amalga oshirilgan sug‘oriladigan yerlar, pichanzorlar va yaylovlar bundan mustasno; 
 o‘rmon fondi yerlaridan, o‘rmon o‘simliklari bilan qoplangan yerlar bundan mustasno;
 sanoat, transport, aloqa, mudofaa va boshqa maqsaddagi yerlardan;
 suv fondi yerlaridan.
 29. O‘zbekiston Respublikasi Vazirlar Mahkamasi vakolatiga quyidagi yerlarni ajratish kiradi:
 kadastr qiymati o‘rtacha tuman bonitetidan 20 foizdan ortiq alohida qiymatga ega unumdor sug‘oriladigan yerlar;
 muhofaza etiladigan hududlar (tabiatni muhofaza qilish, sog‘lomlashtirish, rekratsion maqsadlardagi) egallagan va tarixiy-madaniy ahamiyatga ega yerlar;
 shahar atrofidagi va shaharning yashil hududlaridagi yerlar;
 ilmiy tadqiqot tashkilotlari va o‘quv yurtlarining tajriba yerlari;
 o‘rmon o‘simligi bilan qoplangan yerlar.
 
 30. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari vakolatiga ushbu Nizomning 28-29-bandlarida nazarda tutilmagan yer uchastkalarini ajratish kiradi.
 31. Taqdimnomada qayd etilgan bo‘sh yer uchastkasini ajratish to‘g‘risida qaror qabul qilish Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari vakolatiga kirgan taqdirda, Qoraqalpog‘iston Respublikasi, viloyatlar va Toshkent shahar hokimliklari taqdimnoma va unga ilova qilingan hujjatlar kelib tushgandan so‘ng uch ish kunida ularni ko‘rib chiqadi va quyidagilar haqida qaror qabul qiladi:
 tuman (shahar) hokimligi tomonidan tegishli bo‘sh yer uchastkalaridan doimiy foydalanish huquqining auksionga qo‘yilishiga roziligi to‘g‘risida;
 tuman (shahar) hokimligi tomonidan tegishli bo‘sh yer uchastkalarining belgilangan maqsadi o‘zgartirilgandan so‘ng ulardan doimiy foydalanish huquqining auksionga qo‘yilishiga roziligi to‘g‘risida;
 tegishli bo‘sh yer uchastkalaridan foydalanish huquqi auksionga qo‘yilishini asoslangan sabablar ko‘rsatilgan holda rad etish to‘g‘risida.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining qarori keyingi ish kunidan kechiktirmasdan “YERELEKTRON” AAT orqali tegishli taqdimnoma kiritgan tuman (shahar) hokimligiga yuboriladi.
 32. Taqdimnomada qayd etilgan bo‘sh yer uchastkasini ajratish to‘g‘risida qaror qabul qilish O‘zbekiston Respublikasi Vazirlar Mahkamasi vakolatiga kirgan taqdirda, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari taqdimnoma va unga ilova qilingan hujjatlarni olgandan so‘ng keyingi kundan kechiktirmasdan “YERELEKTRON” AAT orqali O‘zbekiston Respublikasi Vazirlar Mahkamasiga tuman (shahar) hokimligi tomonidan tegishli bo‘sh yer uchastkalaridan doimiy foydalanish huquqlarini auksionga qo‘yish imkoniyatini ko‘rib chiqish haqida xat yuboradi.
 Xatga tuman (shahar) hokimligining taqdimnomasi va ushbu Nizomning 27-bandida nazarda tutilgan hujjatlar ilova qilinadi.
 33. O‘zbekiston Respublikasi Vazirlar Mahkamasi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklaridan xat olingandan so‘ng keyingi ish kunidan kechiktirmasdan tegishli materiallarni O‘zbekiston Respublikasi Vazirlar Mahkamasi huzuridagi Respublika arxitektura va shaharsozlik kengashiga ko‘rib chiqish uchun yuboradi.
 O‘zbekiston Respublikasi Vazirlar Mahkamasi huzuridagi Respublika arxitektura va shaharsozlik kengashi ko‘rib chiqish natijalari bo‘yicha besh ish kuni davomida Vazirlar Mahkamasiga quyidagilar haqida protokol qaror (xulosa) yuboradi:
 tuman (shahar) hokimligi tomonidan tegishli bo‘sh yer uchastkalaridan doimiy foydalanish huquqi auksionga qo‘yilishi mumkinligi to‘g‘risida;
 tuman (shahar) hokimligi tomonidan tegishli bo‘sh yer uchastkalarining belgilangan maqsadlari o‘zgartirilgandan so‘ng ulardan doimiy foydalanish huquqi auksionga qo‘yilishi mumkinligi to‘g‘risida;
 tegishli bo‘sh yer uchastkalaridan doimiy foydalanish huquqini asoslangan sabablar ko‘rsatilgan holda auksionga qo‘yishni rad etish to‘g‘risida. 
 Bunda tuman (shahar) hokimligi tomonidan bo‘sh yer uchastkalari auksionga qo‘yilishi mumkinligi to‘g‘risidagi protokol qarorga O‘zbekiston Respublikasi Vazirlar Mahkamasining tegishli qarori loyihasi ilova qilinadi.
 34. Tuman (shahar) hokimligi tomonidan tegishli bo‘sh yer uchastkalarining belgilangan maqsadlari o‘zgartirilgandan so‘ng ulardan doimiy foydalanish huquqini auksionga qo‘yilishi mumkinligi to‘g‘risidagi protokol qarorga asosan O‘zbekiston Respublikasi Vazirlar Mahkamasi besh ish kuni davomida tuman (shahar) hokimligi tomonidan auksionga qo‘yilishiga roziligi to‘g‘risida qaror qabul qiladi.
 O‘zbekiston Respublikasi Vazirlar Mahkamasining qarori keyingi kundan kechiktirmasdan “YERELEKTRON” AAT orqali Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, shuningdek, tegishli taqdimnoma kiritgan tuman (shahar) hokimligiga yuboriladi.
 O‘zbekiston Respublikasi Vazirlar Mahkamasi huzuridagi Respublika arxitektura va shaharsozlik kengashi tomonidan ushbu Nizom 33-bandining to‘rtinchi, beshinchi xatboshilarida nazarda tutilgan qarorlar qabul qilingan taqdirda, O‘zbekiston Respublikasi Vazirlar Mahkamasi ularni keyingi ish kunidan kechiktirmasdan “YERELEKTRON” AAT orqali Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, shuningdek, tegishli taqdimnoma kiritgan tuman (shahar) hokimligiga yuboradi.
 35. Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari ushbu Nizom 31-bandining uchinchi xatboshida nazarda tutilgan qarorni yoki O‘zbekiston Respublikasi Vazirlar Mahkamasi huzuridagi Respublika arxitektura va shaharsozlik kengashi ushbu Nizom 33-bandining to‘rtinchi xatboshida nazarda tutilgan protokol qarorini chiqarganda, tuman (shahar) hokimligi uch ish kuni davomida bo‘sh yer uchastkasining belgilangan maqsadini qayta ko‘rib chiqadi hamda bo‘sh yer uchastkasini tanlash materiallarini vakolatli tashkilotlar bilan ushbu Nizomning 11 — 25-bandlarida belgilangan tartibda kelishish (xulosa olish) uchun takroran yuboradi.
 Bo‘sh yer uchastkasini tanlash bo‘yicha takroran yuborilgan materiallar vakolatli tashkilotlar tomonidan ikki ish kunida ko‘rib chiqilishi lozim.
 Vakolatli tashkilotlar bilan bo‘sh yer uchastkasini tanlash materiallari kelishilgandan (xulosa olingandan) so‘ng Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga ushbu Nizomning 26 — 34-bandlarida belgilangan tartibda ko‘rib chiqish uchun takroran yuboriladi.
 36. Barcha vakolatli tashkilotlar bilan kelishilgach yoki ularning ijobiy xulosalari olingach, tegishli bo‘sh yer uchastkasini ajratish to‘g‘risidagi qarorni qabul qilish tuman (shahar) hokimi vakolatiga kirmaydigan holatda — Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining yoki O‘zbekiston Respublikasi Vazirlar Mahkamasining yer uchastkasidan doimiy foydalanish huquqi auksionga qo‘yilishiga rozilik to‘g‘risidagi qarori olingandan so‘ng tuman (shahar) hokimligi ikki ish kuni davomida bo‘sh yer uchastkasidan doimiy foydalanish huquqini auksionga realizatsiya qilish uchun qo‘yishga doir materiallar tayyorlanishini ta’minlaydi.
 37. Bo‘sh yer uchastkasidan doimiy foydalanish huquqini auksionda realizatsiya qilish uchun qo‘yishga doir materiallar ushbu Nizomning 38 — 40-bandlarida belgilangan tartibda tayyorlanadi va quyidagilarni o‘z ichiga oladi:
 bo‘sh yer uchastkasining minimal qiymatini aniqlash;
 auksion shaklini (ochiq yoki yopiq) belgilash;
 bo‘sh yer uchastkasidan doimiy foydalanish huquqini auksionda realizatsiya qilish uchun qo‘yish to‘g‘risida qaror qabul qilish;
 bo‘sh yer uchastkasidan foydalanish huquqini ushbu Nizomga muvofiq auksionga realizatsiya qilishga qo‘yish uchun zarur boshqa hujjatlarni tayyorlash.
 38. Yer uchastkasining minimal qiymati tuman (shahar) davlat soliq inspeksiyasining xulosasida ko‘rsatilgan yer solig‘i yillik stavkasining miqdorini va ushbu Nizomning 5-bandiga muvofiq belgilanadigan bo‘sh yer uchastkasini tanlash materiallarini tayyorlashga doir ishlar qiymatini o‘z ichiga oladi.
 Yer uchastkasining minimal qiymati bo‘sh yer uchastkasidan doimiy foydalanish huquqini auksionga qo‘yishda boshlang‘ich narx hisoblanadi.
 39. Ro‘yxatga kiritilgan bo‘sh yer uchastkalarining kamida 20 foizi yopiq auksionlarda realizatsiya qilinadi. 
 Yopiq auksionlarda auksionga qo‘yiladigan yer uchastkasi joylashgan tumanda (shaharda) ro‘yxatga olingan (doimiy yashaydigan) yuridik va jismoniy shaxslar ishtirok etish huquqiga ega.
 Auksionni o‘tkazish shakli to‘g‘risidagi qaror tuman (shahar) hokimligi tomonidan ushbu band talablari inobatga olingan holda, auksionga qo‘yiladigan har bir bo‘sh yer uchastkasi bo‘yicha qabul qilinadi. 
 40. Bo‘sh yer uchastkasidan doimiy foydalanish huquqini auksionga qo‘yish to‘g‘risidagi qaror tuman (shahar) hokimi tomonidan qabul qilinadi va unda quyidagilar ko‘rsatiladi:
 bo‘sh yer uchastkasining o‘ziga xos raqami va joylashgan joyi;
 bo‘sh yer uchastkasi kiradigan yerlar toifasi;
 bo‘sh yer uchastkasining maydoni (gektarda);
 bo‘sh yer uchastkasining belgilangan maqsadi;
 Vazirlar Mahkamasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining qarorlariga binoan auksionga qo‘yiladigan yer uchastkalari bo‘yicha — bo‘sh yer uchastkalaridan doimiy foydalanish huquqini auksionga qo‘yish uchun asos;
 bo‘sh yer uchastkasining minimal qiymati;
 auksion shakli;
 yer uchastkasidan doimiy foydalanish huquqi egasining majburiyatlari, shu jumladan vakolatli tashkilotlar xulosalarida qayd etilgan majburiyatlar, shuningdek, ajratilgan yer uchastkasida obyektlar va inshootlarni qurish muddatlariga oid talablar;
 yer uchastkasi bo‘yicha mavjud cheklovlar;
 investitsiyaviy va ijtimoiy majburiyatlar;
 yer uchastkasidan foydalanish shartlari va tartibiga taalluqli boshqa axborot.
 41. Tuman (shahar) hokimining bo‘sh yer uchastkasidan doimiy foydalanish huquqini auksionda realizatsiya qilish uchun qo‘yish to‘g‘risidagi qarori qabul qilingandan so‘ng tuman (shahar) hokimligi keyingi ish kunidan kechikmasdan operatorga yer uchastkasidan doimiy foydalanish huquqini sotish bo‘yicha auksion tashkil qilish haqidagi elektron buyurtmanomani ushbu Nizomga 2-ilovaga muvofiq shaklda taqdim etadi. 
 Buyurtmanoma tuman (shahar) hokimining elektron raqamli imzosi bilan tasdiqlanadi va “YERELEKTRON” AAT orqali operatorga yuboriladi.
 42. Buyurtmanomaga quyidagilar elektron (ko‘chirilgan) shaklda ilova qilinadi:
 a) tuman (shahar) hokimining bo‘sh yer uchastkasidan doimiy foydalanish huquqini auksionda realizatsiya qilish uchun qo‘yish to‘g‘risidagi qarori;
 b) ushbu Nizomning 29-30-bandlarida nazarda tutilgan bo‘sh yer uchastkasidan doimiy foydalanish huquqini realizatsiya qilishda — O‘zbekiston Respublikasi Vazirlar Mahkamasi yoki Qoraqalpog‘iston Respublikasi Vazirlar Kengashi, viloyatlar va Toshkent shahri hokimlarining tegishli qarorlari;
 v) bo‘sh yer uchastkasi to‘g‘risida qisqa axborot, shu jumladan uning o‘ziga xos raqami, maydoni (gektarda), belgilagan maqsadi, bo‘sh yer uchastkasi kiradigan yer fondi toifasi, mavjud chegaralari, ball boniteti va boshqalar;
 g) bo‘sh yer uchastkasining chegaralari va manzili (aholi punkti va ko‘chalar, ko‘chalar mavjud bo‘lmaganda esa mavjud obyektdan masofa metrda ko‘rsatiladi) ko‘rsatilgan bo‘sh yer uchastkasini joylashtirish rejasi;
 d) chegaradosh yer uchastkalaridan foydalanish turlari ko‘rsatilgan vaziyat bilan bog‘liq sxema; 
 e) bo‘sh yer uchastkasining kamida ikki tomondan o‘rab turgan obyektlar bilan fotosurati (15x20 sm);
 j) vakolatli tashkilotlarning xulosalari;
 z) bo‘sh yer uchastkasini ifodalaydigan boshqa hujjatlar, shuningdek, yer uchastkasidan foydalanish shartlari va tartibi.
 43. Buyurtmanomaga ushbu Nizomning 42-bandida nazarda tutilgan barcha hujjatlar ilova qilinmaganda yoki ular tegishli ravishda rasmiylashtirilmaganda, operator elektron shakldagi buyurtmanomani olgandan so‘ng keyingi ish kunidan kechiktirmasdan buyurtmanomani tuman (shahar) hokimligiga bartaraf etilishi lozim bo‘lgan kamchiliklarni ko‘rsatgan holda qaytaradi.
 Tuman (shahar) hokimligi operator tomonidan qayd etilgan barcha kamchiliklarni bir hafta muddatda bartaraf etib, elektron buyurtmanomani ushbu Nizomning 42-bandi talablariga muvofiq takroran yuboradi.
 44. Tuman (shahar) hokimligi buyurtmanomani taqdim etish bilan bir vaqtning o‘zida:
 bosma va elektron ommaviy axborot vositalarida bo‘sh yer uchastkasidan doimiy foydalanish huquqi auksionga qo‘yilishi to‘g‘risidagi axborotni tarqatadi;
 “YERELEKTRON” AAT orqali Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, O‘zbekiston Respublikasi Savdo-sanoat palatasi va O‘zbekiston Respublikasi Adliya vazirligi huzuridagi Davlat xizmatlari agentligiga bo‘sh yer uchastkalaridan doimiy foydalanish huquqi auksionga qo‘yilishi haqidagi axborotni ushbu Nizomning 42-bandida nazarda tutilgan hujjatlarni ilova qilgan holda yuboradi.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, O‘zbekiston Respublikasi Savdo-sanoat palatasi va O‘zbekiston Respublikasi Adliya vazirligi huzuridagi Davlat xizmatlari agentligi jismoniy va yuridik shaxslarni auksionda ishtirok etishga keng jalb qilishga doir choralarni ko‘radi, shu jumladan tuman (shahar) hokimligidan olingan hujjatlar va axborotni auksionda ishtirok etish uchun buyurtmanoma joylashtiriladigan Internet portal manziliga tayangan holda o‘z rasmiy veb-saytlarida majburiy tartibda joylashtiradi.
 45. Bo‘sh yer uchastkalaridan doimiy foydalanish huquqini realizatsiya qilish bo‘yicha auksion savdolari faqat savdo maydonida auksion shaklida o‘tkaziladi. 
 Auksionlar ularda Internet tarmog‘i orqali ishtirok etish imkonini beradigan va buyurtmanomalarni qabul qilish hamda g‘oliblarni aniqlash jarayonlariga aralashish imkoniyatlarini istisno qiluvchi maxsus dasturiy mahsulotdan foydalangan holda o‘tkaziladi.
 46. Auksionlarni o‘tkazish to‘g‘risidagi xabar va lot haqidagi axborot ular boshlanishidan avval 30 kalendar kunidan kechiktirmasdan operatorning veb-portalida joylashtiriladi.
 47. Auksionlarda elektron raqamli imzo bilan tasdiqlangan elektron buyurtmanomani taqdim etish va zakalat kiritish orqali ishtirok etiladi. 
 Ochiq auksionlarda barcha yuridik va jismoniy shaxslar ishtirok etishga haqli. 
 Yopiq auksionlarda elektron auksionga qo‘yiladigan yer uchastkasi joylashgan tumanda (shaharda) doimiy yashovchi (ro‘yxatga olingan) jismoniy va yuridik shaxslar ishtirok etish huquqiga ega. 
 48. Auksion narxlarni oshirish prinsipi bo‘yicha o‘tkaziladi. 
 49. Bo‘sh yer uchastkasidan doimiy foydalanish huquqi auksionga yer uchastkasining tuman (shahar) hokimi qarorida (buyurtmanomasida) ko‘rsatilgan minimal qiymat bo‘yicha qo‘yiladi.
 Ushbu Nizomda nazarda tutilgan holatlar va tartibda elektron auksion o‘tkazilmagan deb e’tirof etilganda bo‘sh yer uchastkasidan doimiy foydalanish huquqi auksionga pasaytirilgan narxda qo‘yiladi.
 50. Operator auksionni tashkil qilish xizmatlari uchun shartnomada belgilanadigan miqdorda, ammo bo‘sh yer uchastkasidan doimiy foydalanish huquqini sotish summasining besh foizidan ortiq bo‘lmagan miqdorda mukofot oladi. 
 51. Operator tuman (shahar) hokimligidan buyurtmanoma va unga belgilangan talablarga mos keladigan hujjatlarni olgandan so‘ng keyingi ish kunidan kechiktirmasdan o‘z veb-portalida auksion o‘tkazilishi to‘g‘risidagi xabarnomani joylashtiradi. 
 52. Auksion o‘tkazilishi to‘g‘risidagi xabarnoma operator veb-portalida u o‘tkazilishidan kamida 30 kalendar kun avval joylashtirilishi va veb-portalda auksion boshlanishidan oldin joylashtirilishi lozim. 
 Tegishli lot bo‘yicha auksion boshlangach, veb-portalda avtomatik rejimda auksion boshlangani to‘g‘risidagi axborot qo‘yiladi.
 Auksion nihoyasiga yetgandan so‘ng veb-portalda avtomatik rejimda auksionning tugash vaqti va uning natijalari haqidagi axborot qo‘yiladi.
 53. Xabar quyidagi ma’lumotlarni o‘z ichiga olishi zarur: 
 a) auksion o‘tkaziladigan sana, jumladan, uning boshlanish va tugash vaqti;
 b) lot raqami va nomi;
 v) auksionda ishtirok etish uchun buyurtmanomalarni qabul qilish sanasi va tugash vaqti;
 g) auksion shakli (ochiq yoki yopiq);
 d) auksion obyekti haqida axborot, ya’ni aynan:
 yer uchastkasining o‘ziga xos raqami;
 bo‘sh yer uchastkasini joylashtirish rejasiga muvofiq chegara va manzil ko‘rsatilgan holda, bo‘sh yer uchastkasining maydoni (gektarda) va joylashgan joyi;
 bo‘sh yer uchastkasi kiradigan yerlar toifasi;
 yer uchastkasidan doimiy foydalanish huquqiga ega shaxsning majburiyatlari, shu jumladan vakolatli tashkilotlar xulosalarida qayd etilgan majburiyatlar, shuningdek, ajratilgan yer uchastkasida obyektlar va inshootlarni qurish muddatlariga taalluqli majburiyatlar;
 yer uchastkasi bo‘yicha mavjud cheklovlar;
 yer uchastkasidan foydalanish shartlari va tartibiga oid boshqa axborot;
 e) yer uchastkasining belgilangan maqsadi;
 j) yer uchastkasining minimal qiymati;
 z) boshlang‘ich narx;
 i) boshlang‘ich narxdan foiz ko‘rinishida va qat’iy summada ifodalangan qadam bahosi;
 k) zakalat pulining boshlang‘ich narxdan foiz ko‘rinishida va qat’iy summada ifodalangan miqdori, zakalat puli o‘tkazilishi lozim bo‘lgan operatorning bank hisobvarag‘i rekvizitlari;
 l) bo‘sh yer uchastkasidan doimiy foydalanish huquqini auksionga qo‘yishga asos bo‘lgan qarorni chiqargan tuman (shahar) hokimligining nomi, manzili va telefon raqami;
 m) tuman (shahar) hokimining qarori bo‘yicha qo‘shimcha axborot;
 54. Operatorning veb-portalida barcha xohlovchilarga xabarnoma va lot bo‘yicha batafsil ma’lumot, shuningdek, ushbu Nizomning 42-bandida ko‘rsatilgan hujjatlar bilan erkin tanishish imkoniyati ta’minlanishi lozim.
 Shuningdek, operatorning veb-portalida elektron auksionni o‘tkazish qoidalari bilan tanishish imkoniyati yaratiladi.
 Operator aholini ommaviy axborot vositalari orqali, shuningdek, boshqa usullarda elektron auksionlarda ishtirok etish tartibi haqida muntazam tanishtirib boradi.
 55. Elektron auksionda ishtirok etishga buyurtmanomalar xabarnoma joylashtirilgan kundan boshlab operatorning veb-portalida avtomatik tarzda qabul qilinadi va auksionni o‘tkazish kunidan ikki ish kuni oldin (soat 13-00 da) yakunlanadi. 
 Qabul qilish uchun belgilangan muddat o‘tgandan keyin kelib tushgan buyurtmalar qabul qilinmaydi.
 56. Buyurtmanomalar elektron ko‘rinishda mazkur Nizomga 1-ilovaga muvofiq shaklda beriladi.
 Buyurtmanoma elektron raqamli imzo bilan imzolanadi. Buyurtmanomada zakalat puli to‘langanini tasdiqlovchi to‘lov hujjatining rekvizitlari albatta ko‘rsatiladi.
 Buyurtmachi buyurtmanomaga zakalat puli to‘langanini tasdiqlovchi to‘lov hujjatining elektron (skaner qilingan) nusxasini ilova qilishi mumkin.
 Bunda to‘lov hujjatining to‘lov maqsadida zakalat puli to‘lanayotgan lot raqami ko‘rsatilgan bo‘lishi lozim.
 Bir nechta auksion obyektlari bo‘yicha zakalat puli ularning har biri bo‘yicha alohida to‘lov hujjatlari bilan to‘lanadi.
 Elektron auksionni o‘tkazish qoidalarida auksion ishtirokchisiga shaxsiy kabinetda kiritilgan zakalat puli va zakalat kiritiladigan lotning to‘liq narxi to‘langaning hisobi yuritiladigan shaxsiy hisobraqam ochish nazarda tutilishi mumkin.
 57. Elektron auksionda ishtirok etish uchun zakalat yer uchastkasi minimal qiymatining 20 foizi miqdorida belgilanadi va operatorning bank hisobraqamiga o‘tkaziladi. 
 58. Buyurtmachi buyurtmanoma qabul qilish muddatidan kechiktirmasdan mazkur Nizomga 4-ilovaga muvofiq shakldagi va elektron raqamli imzo bilan imzolangan xabarnomani operatorga yuborish orqali auksionda ishtirok etish buyurtmanomasini o‘zgartirish yoki chaqirib olishga haqli.
 Auksionda ishtirok etishga buyurtmanoma chaqirib olingan hollarda operator to‘langan zakalat pulini buyurtmanoma chaqirib olingan kundan boshlab, uch ish kunidan kechiktirmay ishtirokchiga qaytaradi. Zakalat puli buyurtmachining auksionda ishtirok etishga bergan buyurtmanomasida ko‘rsatilgan bank hisob raqamiga qaytariladi. 
 Buyurtmachiga qaytarilgan zakalat puli buyurtmachi tomonidan bank hisob raqami rekvizitlari noto‘g‘ri ko‘rsatilgani yoki boshqa sabablarga ko‘ra operatorning bank hisob raqamiga qayta kelib tushgan taqdirda, operator bank rekvizitlari to‘g‘risidagi aniq ma’lumotlar so‘rovnomasini yuborib, ishtirokchini bu haqda xabardor qiladi. Mazkur holatda zakalat puli buyurtmachiga o‘zining bankdagi hisob raqami rekvizitlarini aniq ko‘rsatib, murojaat qilgan kundan boshlab keyingi ish kunidan kechiktirmay qaytariladi. 
 59. Ishtirok etish uchun buyurtma qabul qilingandan keyin u quyidagi talablarga rioya etilganligi yuzasidan tekshiriladi: 
 buyurtmanoma belgilangan talablarga muvofiq to‘ldirilganligi, shuningdek, elektron raqamli imzoning buyurtmanoma bergan shaxsga tegishliligi va haqiqiyligi (shu jumladan amal qilishi to‘xtatilishi, bekor qilinishi);
 zakalat pulining operator hisob raqamiga tushishi, shuningdek, zakalat kiritilganini tasdiqlaydigan to‘lov hujjati rekvizitlari, undagi to‘lov maqsadida ko‘rsatilgan lot raqamining buyurtmanomada ko‘rsatilgan to‘lov hujjati rekvizitlari va lot raqamiga muvofiqligi;
 yopiq auksionni o‘tkazishda — auksionga qo‘yiladigan yer uchastkasi joylashgan tumanda (shaharda) yashaydigan yoki ro‘yxatga olingan jismoniy yoxud yuridik shaxslarning buyurtmanoma taqdim etgani;
 buyurtmanomani xabarnomada ko‘rsatilgan buyurtmanoma berish muddati tugaguniga qadar berish.
 Buyurtmanoma dastur yordamida avtomatik tarzda tekshiriladi. Tekshiruv natijalari va qabul qilingan qaror haqida buyurtmachiga zudlik bilan xabar qilinadi, ushbu bandning yettinchi xatboshisida nazarda tutilgan holatlar bundan mustasno.
 Agar, dastur yordamidagi tekshiruvlar natijalariga ko‘ra buyurtmaning barcha talablarga muvofiqligi, biroq operatorning bankdagi hisob raqamiga zakalat puli kelib tushmaganligi aniqlansa, operator bu haqda buyurtmachini zudlik bilan xabardor qiladi va buyurtmanoma bo‘yicha ikki ish kunidan kechiktirmay yakuniy qaror qabul qilinishi kerakligini ma’lum qiladi. 
 60. Buyurtma mazkur Nizomning 59-bandi ikkinchi — beshinchi xatboshilarida nazarda tutilgan talablarga muvofiq kelgan taqdirda operator zudlik bilan buyurtmachiga auksionda ishtirok etishiga ruxsat beradi, shuningdek, elektron pochta orqali buyurtmachini auksion ishtirokchisi maqomini olganligi haqida qo‘shimcha ravishda xabardor qiladi.
 Auksion ishtirokchilariga auksionda ishtirok etishda foydalanish uchun shaxsiy tartib raqamlar beriladi.
 61. Buyurtmanoma mazkur Nizomning 59-bandi ikkinchi — beshinchi xatboshilarida nazarda tutilgan talablarga muvofiq kelmagan taqdirda, operator zudlik bilan (buyurtma berilgan paytda zakalat puli operatorning bankdagi hisobraqamiga kelib tushmagan hollarda ikki ish kuni davomida) buyurtmachining auksionda ishtirok etish uchun buyurtmanomasini rad etadi va bu haqda unga elektron xat bilan bildirishnoma yuboradi.
 Bunda buyurtmachi kamchiliklarni bartaraf qilgandan so‘ng xabarnomada ko‘rsatilgan buyurtmanoma qabul qilish vaqti yakunlanguniga qadar auksionda ishtirok etishga buyurtmanomani takroran yuborishga haqli.
 62. Operator buyurtmalar va unga ilova qilingan hujjatlarning saqlanishini, shuningdek, ular sir tutilishini ta’minlaydi.
 Buyurtmanomalarni qabul qilish davrida, shuningdek, auksionni o‘tkazish davomida operatorning veb-portalida auksion ishtirokchilari haqidagi ma’lumotlarni (jismoniy shaxsning familiyasi, ismi, otasining ismi, yashash manzili, yuridik shaxsning nomi va pochta manzili, soliq to‘lovchining identifikatsiya raqami, ishtirokchini aniqlash imkonini beradigan boshqa ma’lumotlarni) aks ettirishga yo‘l qo‘yilmaydi.
 63. Auksion operatorning veb-portalidagi xabarnomada ko‘rsatilgan kunda va vaqtda boshlanadi. 
 64. Auksion unga qo‘yilgan ikki va undan ortiq ishtirokchi mavjud bo‘lganda o‘tkaziladi.
 65. Auksion ish kuni mobaynida soat 9.00 dan soat 18.00 gacha o‘tkaziladi. 
 66. Boshlang‘ich narx bilan bo‘sh yer uchastkasining minimal qiymatiga teng narx belgilanadi, ushbu Nizomning 76-bandi uchinchi xatboshida nazarda tutilgan holatlar bundan mustasno.
 67. Auksion qadami auksion obyektining boshlang‘ich narxining besh foizni tashkil etadi.
 68. Auksion uning ishtirokchilaridan lotni boshlang‘ich narxdan bitta qadamga oshirilgan narxda sotib olish bo‘yicha taklifni tasdiqlashni so‘rashdan boshlanadi.
 69. Agar taklif berilgandan keyin 10 daqiqa davomida auksion ishtirokchilaridan biri belgilangan qadamga oshirilgan lot narxini tasdiqlasa, keyingi taklifni tasdiqlash uchun vaqt yana 10 daqiqaga uzaytiriladi.
 70. Agar, tasdiqlangan oxirgi taklifdan so‘ng 10 daqiqa davomida keyingi oshirilgan lot narxi bo‘yicha taklif auksion ishtirokchilarining birontasi tomonidan tasdiqlanmasa, auksion auksion natijalari haqidagi bayonnomani avtomatik tarzda shakllantirgan holda yakunlanadi. Lot narxi bo‘yicha taklifni oxirgi tasdiqlagan ishtirokchi auksion g‘olibi deb topiladi.
 701. Auksion ishtirokchilariga navbatdagi stavkani dastlab belgilangan qadamdan 5, 10 yoki 20 baravar miqdorda mustaqil belgilash imkoniyati beriladi.
 71. Agar, lot narxini oshirish bo‘yicha taklifni oxirgi tasdiqlagan auksion ishtirokchisi buni elektron onlayn-auksionni o‘tkazish vaqti yakunlangunga o‘n daqiqadan kam qolganda amalga oshirgan bo‘lsa, auksionni o‘tkazish vaqti oxirgi taklif tasdiqlangan paytdan boshlab keyingi o‘n daqiqaga uzaytiriladi. Keyingi har bir taklif elektron onlayn-auksionni o‘tkazish vaqtini o‘n daqiqadan uzaytirib boradi. Biroq, bunda elektron onlayn auksionni o‘tkazish vaqti 3 soatdan ortiq bo‘lmagan muddatga uzaytirilishi mumkin va auksion 21-00 soatga qadar yakunlanishi lozim. Lot narxi bo‘yicha oxirgi taklifni soat 21-00 ga qadar bildirgan ishtirokchi auksion g‘olibi deb topiladi.
 72. Auksionni o‘tkazishga to‘sqinlik qiladigan yagona elektron savdo maydonchasida texnik uzilish sodir bo‘lgan hollarda, auksion o‘tkazish sanasi va vaqti haqida auksion ishtirokchilariga xabar berilgan holda auksion texnik uzilish bartaraf qilingan kundan keyingi kunda davom ettiriladi.
 73. Elektron onlayn-auksion yakunlanganda operatorning veb-portalida avtomatik tarzda quyidagi ma’lumotlar aks ettiriladi:
 lotning boshlang‘ich narxi;
 oxirgi va oxirgidan oldin tasdiqlangan takliflar (oxirgi va oxirgidan oldingi qadamlarni hisobga olgan holda auksion ishtirokchilari tomonidan tasdiqlangan takliflar bo‘yicha shakllangan narxlar);
 auksion g‘olibining hamda oxirgidan oldin taklifni tasdiqlagan ishtirokchining familiyasi, ismi, otasining ismi yoki nomi.
 74. Auksion quyidagi hollarda o‘tkazilmagan deb topiladi:
 auksionda ishtirok etish uchun uning birorta ham ishtirokchisi qo‘yilmagan bo‘lsa, shu jumladan unda ishtirok etish uchun bironta ariza kelib tushmagan bo‘lsa;
 auksionda ishtirok etishga faqat bir nafar ishtirokchi qo‘yilgan bo‘lib, u auksion obyektini mazkur Nizomning 77-bandida belgilangan tartibda sotib olishdan bosh tortgan bo‘lsa;
 auksion ishtirokchilaridan hech qaysi biri yer uchastksidan foydalanish huquqini auksion jarayonidan taklif etilgan narxda sotib olish istagini bildirmasa;
 yopiq auksion natijalari haqidagi bayonnoma rasmiylashtirilgunga qadar operatorga auksion g‘olibi auksionga qo‘yilgan yer uchastkasi joylashgan tumanda (shaharda) doimiy yashamasligi (ro‘yxatga olinmagani) ma’lum bo‘lsa;
 auksion g‘olibi va mazkur Nizomning 53-bandida belgilangan tartibda yer uchastkasidan doimiy foydalanish huquqini sotib olish taklif etilgan oxiridan oldingi taklifni bildirgan ishtirokchi uning bahosini belgilangan muddatda to‘liq to‘lamasa.
 75. Auksion o‘tkazilmagan deb topilganda, operatorning veb-portalida bu haqida uning sabablari, shuningdek, lotning boshlang‘ich narxi ko‘rsatilgan ma’lumot aks ettiriladi.
 76. Auksion o‘tkazilmagan deb topilganda, bo‘sh yer uchastkasidan doimiy foydalanish huquqi mazkur Nizomning 51 — 77-bandlarida belgilangan tartibda o‘tkaziladigan auksionga takroran qo‘yiladi.
 Bunda:
 yer uchastkasidan doimiy foydalanish huquqi ochiq auksion ushbu Nizom 74-bandining ikkinchi, uchinchi va to‘rtinchi xatboshilarida nazarda tutilgan asoslarga ko‘ra o‘tkazilmagan deb topilishi sababli realizatsiya qilinmasa, takroriy auksionlarda auksion obyektining boshlang‘ich narxi 10 foizga, ammo yer uchastkasi minimal qiymatining 50 foizidan kamaytirilmaydi;
 yer uchastkasidan doimiy foydalanish huquqi ochiq auksion ushbu Nizom 74-bandining beshinchi va oltinchi xatboshilarida nazarda tutilgan asoslarga ko‘ra o‘tkazilmagan deb topilishi sababli realizatsiya qilinmasa, shuningdek, yopiq auksion ham o‘tkazilmagan deb topilganda, auksion obyekti takroriy auksionga bo‘sh yer uchastkasining minimal qiymatiga teng boshlang‘ich narxda qo‘yiladi;
 yopiq auksion ushbu Nizom 74-bandining ikkinchi, uchinchi va to‘rtinchi xatboshilarida nazarda tutilgan asoslarga ko‘ra ikki marta o‘tkazilmagan deb topilgan hollarda, keyingi takroriy auksion ochiq auksion shaklida o‘tkaziladi.
 77. Agar, buyurtma berish muddati tamom bo‘lishi paytiga kelib buyurtmanoma faqat bitta ishtirokchi tomonidan berilgan bo‘lsa, operator auksion o‘tkaziladigan kunda ushbu ishtirokchiga elektron shaklda auksion obyektini baholash qiymati bo‘yicha sotib olish va besh ish kuni mobaynida uning haqini to‘lash to‘g‘risida taklifni yuboradi.
 Agarda, ishtirokchi besh ish kuni mobaynida auksion obyekti qiymatini to‘liq to‘lasa, u auksion g‘olibi deb topiladi va unga ushbu Nizomning 79-80-bandlarida belgilangan tartibda auksion natijalari haqida bayonnoma rasmiylashtiriladi. 
 Auksion ishtirokchisi taklif yuborilgan paytdan boshlab, besh ish kuni mobaynida operatorni auksion obyektini sotib olish istagi yo‘qligi to‘g‘risida xabardor qilsa yoki shu muddat mobaynida yer uchastkasidan doimiy foydalanish huquqining qiymatini to‘liq to‘lamasa, auksion obyektini sotib olishni rad etgan deb topiladi. 
 78. Auksion g‘olibi auksion yakunlangan kundan boshlab besh ish kunidan kechiktirmay, auksion obyektining qiymatini to‘liq to‘lashi va operatorga pul mablag‘lari o‘tkazilganini tasdiqlovchi to‘lov hujjatining elektron (skaner qilingan) nusxasini jo‘natishi lozim.
 Bunda ushbu lot bo‘yicha avval to‘langan zakalat puli mol-mulk qiymatiga qo‘shib hisoblanadi. 
 79. G‘olib auksion obyekti qiymatini to‘liq to‘lagandan so‘ng operator keyingi ish kunidan kechiktirmasdan:
 maxsus blankada auksion natijalari haqidagi bayonnomani rasmiylashtiradi, uni muhr bilan tasdiqlaydi va bir nusxasini auksion g‘olibiga topshiradi (yoki auksion g‘olibining roziligiga ko‘ra pochta jo‘natmasi bilan yuboradi). Bir vaqtning o‘zida bayonnomaning elektron nusxasi g‘olibning shaxsiy kabinetiga va tuman (shahar) hokimligiga “YER ELEKTRON” AAT yoki yagona himoyalangan “E-XAT” elektron pochtasi orqali yuboriladi;
 maxsus blankada auksion natijalari haqidagi bayonnomani rasmiylashtiradi, uni muhr bilan tasdiqlaydi va bir nusxasini auksion g‘olibiga topshiradi (yoki auksion g‘olibining roziligiga ko‘ra pochta jo‘natmasi bilan yuboradi). Bayonnomaning yana bir nusxasi auksion natijalari haqida xabardor qilgan holda, tuman (shahar) hokimligiga belgilangan tartibda yuboriladi, ikkinchi nusxasi operatorda qoladi.
 80. Auksion natijalari haqidagi bayonnomada quyidagi ma’lumotlar ko‘rsatiladi:
 a) o‘tkazilgan auksion sanasi to‘g‘risida;
 b) tuman (shahar) hokimligining mol-mulk auksionga qo‘yishga asos bo‘lgan qarori to‘g‘risida;
 v) auksion g‘olibi to‘g‘risida;
 g) auksion obyekti to‘g‘risida, shu jumladan:
 yer uchastkasining o‘ziga xos raqami, maydoni va joylashgan joyi;
 yer uchastkasining belgilangan maqsadi; 
 yer uchastkasida bino va inshootlarni qurish muddati;
 investitsiyaviy va ijtimoiy majburiyatlar;
 yer uchastkasidan doimiy foydalanish huquqini davlat ro‘yxatidan o‘tkazish uchun zarur bo‘lgan yuklamalar va boshqa shartlar to‘g‘risida.
 81. Auksion natijalari haqidagi bayonnoma oldi-sotdi shartnomasi kuchiga ega bo‘lib, yer uchastkasini ajratish to‘g‘risida qaror qabul qilish va ushbu yer uchastkasidan doimiy foydalanish huquqini g‘olib nomiga ro‘yxatdan o‘tkazish uchun asos hisoblanadi.
 82. Agar, auksion natijalariga ko‘ra, auksion g‘olibi besh ish kuni ichida auksion obyekti qiymatini to‘liq to‘lamasa va to‘lov to‘langanini tasdiqlovchi to‘lov hujjatining nusxasini taqdim etmasa, operator keyingi kalendar kundan kechiktirmay oxirgidan oldingi taklifni bildirgan auksion ishtirokchisiga elektron shaklda u auksion davomida taklif etgan narxda auksion obyektini qiymatini besh ish kuni ichida to‘lashni taklif qiladi. 
 Yopiq auksion natijalari haqidagi bayonnoma rasmiylashtirilguniga qadar operato